|  |
| --- |
| **НАСТАВНИ ПРЕДМЕТ**: ГЕОГРАФИЈА **РАЗРЕД:** ШЕСТИ |
| **ШКОЛА:** |
| **РЕДНИ БРОЈ ЧАСА У ШКОЛСКОЈ ГОДИНИ: 1** |
| **НАСТАВНА ТЕМА:** ДРУШТВО И ГЕОГРАФИЈА |
| **НАСТАВНА ЈЕДИНИЦА:** Друштвена географија, предмет проучавања и подела |
| **ТИП ЧАСА:** обрада |
| **ЦИЉ ЧАСА:** Објаснити ученицима предмет проучавања друштвене географије и њену поделу |
| **ЗАДАЦИ ЧАСА:**  **Образовни**: Усвојити програм друштвене географије и схватити значај њеног изучавања.  **Васпитни**: Подстицање интересовања и радозналости ученика о значају географије. |
| **ОЧЕКИВАНИ ИСХОДИ: По завршетку часа ученик ће бити у стању да:**  -успоставља везе између физичко-географских и друштвено-географских објеката, појава и процеса  -доводи у везу размештај светског становништва са природним карактеристикама простора  -објасни појам природне и географске средине и да их препозна на карти  -наведе појам и поделу друштвене географије  -именује гране друштвене географије и наводи њихов предмет проучавања |
| **СТАНДАРДИ И НИВОИ ЗНАЊА:**  **Основни ниво:**  ГЕ. 1.3.1. Познаје основне појмове о становништву.  **Средњи ниво:**  ГЕ. 2.3.1. Разликује и објашњава основне одлике становништва.  **Напредни ниво:**  ГЕ. 3.3.1. Објашњава утицај природних и друштвених фактора на развој и размештај становништва на Земљи. |
| **КЉУЧНИ ПОЈМОВИ:** наука, географија, друштвена географија |
| **ОБЛИЦИ РАДА:** фронтални |
| **МЕТОДЕ РАДА:** дијалошка, илустративно-демонстрациона, монолошка |
| **НАСТАВНА СРЕДСТВА:** уџбеник, географска карта света |
| **МЕЂУПРЕДМЕТНЕ КОРЕЛАЦИЈЕ:** српски језик, историја |
| **ТОК ЧАСА:** |
| **Уводни део часа ( минута):** 5 минута |
| Наставник упознаје ученике да ове године почињу са проучавањем друштвене географије. Подсећа их да је то једна од грана географије. Записује назив наставне јединице на табли. |
| **Главни део часа ( минута):** 35 минута |
| Наставник објашњава ученицима појам науке:  Наука је скуп свих људских знања о природи и друштву и временом се шири, како се и људско знање повећава. Да би је лакше развијали, људи су је поделили на више засебних наука, према предмету проучавања. Једна од најстаријих је географија. Хајде да видимо шта све заправо проучава географија!  На нашој Земљи постоје разни предели. Неки су брежуљкасти, а неки су готово потпуно равни. Да ли сте били некада на некој планини? Како се она зове? Сви ови предели испресецани су рекама. Набројте неколико наших река! (Дунав, Сава, Велика и Јужна Морава ...).  Има предела на земљи где пада много кише, док у другима пада мање, а у некима готово да је и нема. Како се зову ови предели где да готово нема кише? (Ти предели се зову пустиње).  Све ове пределе и појаве на земљиној површини проучава географија. Она нам описује планине, равнице, реке, језера, море, океане, али и људе и животиње који живе у тим пределима као и начин њиховог живота. Географија такође објашњава узроке због којих се јављају разлике између појединих предела на Земљи. Говори нам зашто је негде хладно, а негде топло, зашто дува ветар, пада киша, како постају језера, мора, океани. Да нема географије не бисмо знали зашто се смењују годишња доба и дан и ноћ. Укратко, географија је наука о Земљи. На Земљи такође живимо и ми. Мењамо природну средину да би лепше и лакше живели. На које начине све мењамо природу Земље? (Градимо путеве, мостове, фабрике, насеља, стварамо привреду...)  Да би лакше вршила своја проучавања, географија се према предмету проучавања дели на:  - физичку која проучава природу Земље: климу, воду, рељеф, састав тла, биљни и животињски свет.  - друштвену која проучава становништво, насеље и делатност људи.  - регионалну која проучава поједине области на Земљи  Физичку географију смо изучавали у петом разреду, а ове године ћемо се бавити друштвеном и регионалном географијом.  У уџбенику на страни 8, налази се графички приказ поделе географије као науке. Хајде да га заједно погледамо и проучимо.  Следи даљи разговор о географским дисциплинама и предмету њиховог проучавања. Ученици дају сами примере, а наставник их усмерава.  Да би се бавила проучавањима, географија мора да остварује везе и са другим наукама. Које су то науке? (Математика, информатика, историја, биологија, физика, хемија...) Ученици треба да објасне улогу сваке од наука у проучавању предмета географије. |
| **Завршни део часа ( минута):** 5 минута |
| Укратко поновити обрађено градиво. Могу се постављати следећа питања: Када је географија почела да се развија? (Географија је почела да се развија још у праисторији). Шта проучава географија? (Географија проучава Земљу, њену природу, становништво, насеље, привреду). Како се дели географија? (физичка, друштвена, регионална). Које науке остварују везу са географијом?( Математика, информатика, историја, биологија, физика, хемија...). Уколико ђаци нису вршили у току часа запис са табле, урадити га сада.  Пред крај часа показати уџбеник који ће користити у току године. |
| **Активности наставника** |
| Објашњава ученицима, разговара са њима, поставља им питања и наводи их да тачно одговоре на њих, уважава ученичка мишљења, подстиче их на логичко размишљање, похваљује њихову активност, врши запис на табли |
| **Активности ученика** |
| Ученици слушају, одговарају на постављена питања наставника и сами постављају питања. Активно учествују у раду разговором, постављањем питања и закључивањем. Записују текст са табле. |
| **ИЗГЛЕД ТАБЛЕ** |
| * Наука је скуп свих људских знања о природи и друштву * Географија је једна од најстаријих наука * Географија се према предмету проучавања дели на:   - физичку - проучава природу Земље: климу, воду, рељеф, састав тла, биљни и животињски свет.  - друштвену - проучава становништво, насеље и делатност људи.  - регионалну - проучава поједине области на Земљи   * Географија остварује везе са математиком, информатиком, историјом, биологијом, физиком, хемијом... |
| **ЕВАЛУАЦИЈА ЧАСА:** |
| **ЗАПАЖАЊА НАСТАВНИКА:** |
| **ДАТУМ:** |
| **НАСТАВНИК:** Марија Бркић |