|  |
| --- |
| **НАСТАВНИ ПРЕДМЕТ**: ГЕОГРАФИЈА **РАЗРЕД:** ШЕСТИ |
| **ШКОЛА:** |
| **РЕДНИ БРОЈ ЧАСА У ШКОЛСКОЈ ГОДИНИ: 13** |
| **НАСТАВНА ТЕМА:** ГЕОГРАФСКА КАРТА |
| **НАСТАВНА ЈЕДИНИЦА:** Представљање рељефа на картама |
| **ТИП ЧАСА:** обрада |
| **ЦИЉ ЧАСА:** Усвајање знања о начинима приказивања рељефа на карти и њено успешно коришћење |
| **ЗАДАЦИ ЧАСА:**  **Образовни**: Ученици треба да усвоје основна знања о представљању рељефа на картама  **Васпитни**: Развити код ученика географски начин мишљења, способност упоређивања, посматрања, закључивања |
| **ОЧЕКИВАНИ ИСХОДИ: По завршетку часа ученик ће бити у стању да:**  -разликује врсте облика у рељефу помоћу методе боја -научено градиво примењује у пракси  -активно учествује у дискусији на часу  -распознаје и прави разлику између методе боја, изохипси, шрафирања, сенчења -врши рачунања надморске и релативне висине помоћу изохипси -објасни метод боја, изохипси, шрафирања, сенчења |
| **СТАНДАРДИ И НИВОИ ЗНАЊА:**  **Основни ниво:**  ГЕ. 1.1.1. Разуме појам оријентације и наводи начине оријентисања  ГЕ. 1.1.2. Наводи начине представљања Земљине површине (глобус, географска карта, упоредници, подневци, Екватор, Гринич)  **Средњи ниво:**  ГЕ 2.1.2. Одређује положај места и тачака на географској карти  ГЕ. 2.1.3. Препознаје и објашњава географске објекте, појаве и процесе који су представљени моделом, сликом, графиконом, табелом  ГЕ. 2.1.4. Приказује понуђене географске податке на немој катри картографским средствима  **Напредни ниво:**  ГЕ. 3.1.1 Доноси закључке о просторним везама географских објеката, појава , процеса и односа на основу анализе географске карте |
| **КЉУЧНИ ПОЈМОВИ:** рељеф, изохипсе |
| **ОБЛИЦИ РАДА:** фронтални |
| **МЕТОДЕ РАДА:** дијалошка, монолошка |
| **НАСТАВНА СРЕДСТВА:** уџбеник, географска карта Европе, Србије |
| **МЕЂУПРЕДМЕТНЕ КОРЕЛАЦИЈЕ:** математика, инфор. и рачунарство, ТиТ |
| **ТОК ЧАСА:** |
| **Уводни део часа ( минута):** 5 минута |
| Демонстрирати географску карту нпр. Југославије или пак Европе. Покажите основне елементе карте! (Рам, размер, воде, насеља, рељеф). Како је на нашој карти приказан размер? (Бројем.) Како су приказане воде? (Плавом бојом). Како су приказана насеља? (Геометријским сликама). Како је приказан рељеф? (Приказан је разним бојама). Рељеф се може на карти приказати на разне начине. Данас ћемо говорити о њима. |
| **Главни део часа ( минута):** 35 минута |
| Погледајте нашу карту. На копну преовлађује браон боја. Ипак, ми разликујемо више тонова браон боје. Она је негде жута, негде светло, а негде тамно браон боје. Размислите зашто је то тако? (Различите боје представљају различите висине). Што је браон боја тамнија, она представља више терене. Хајде да на карти света пронађемо највише планинске врхове тражећи најтамнију браон боју! (Пронаћи Алпе, Хималаје). Осим браонкастих тонова, на карти имамо и жуту и зелену боју. Жутом бојом су врло често приказане пустиње, а зеленом равнице.  Ево, на углу наше карте поређане су, у малим правоугаоницима, све боје које се на њој јављају. Испод сваке пише колико је високо земљиште које она означава.  Сада знамо, користећи боје, да одредимо висину терена. Стручњаци који раде карте, мере земљиште и представљају га бојама или на неки други начин. Да ли неко зна како они то чине? (Ако ни један ученик не зна одговор, наставник даље објашњава). Висина брда се мери од његовог подножја, па до врха. Погледајте слику у вашем уџбенику (слика на којој је приказана надморска и релативна висина) Шта је најниже на овој слици? (Море). Одакле почиње подножје планина? (Почиње од мора и уздиже се изнад њега). Значи, од површине мора почиње се мерити и рачунати њихова висина. Површину свих мора научници су обележили са 0 m. Изнад ње висина свих тачака је већа од 0 m. Висина било које тачке изнад мора обележава се бројем метара надморске висине.  Осим удаљења тачке од површине мора; може се мерити и вертикално растојање две тачке на копну. Погледајте вашу слику у уџбенику. Растојање између тачке А и Б обележено је као релативна висина. Она се може измерити између било које две тачке на копну.  Прочитајмо на нашој карти надморске висине Алпa, Пиринеја, Хималаја.  Хајде да поновимо, како се рељеф приказује на карти? (Разним бојама). Објаснити шта свака боја приказује. Овај начин приказивања рељефа назива се **метода боја.**  Осим ове методе користе се и други начини приказивања. Један од најпознатијих начина је **метод изохипса**. Сигурно је мало ученика чуло за изохипсе. То су линије које спајају тачке једнаких надморских висина. Показати слику изохипса у уџбенику.  На слици видите како изгледа брдо у природи, а како на карти. Поделити ученицима неколико карата на којима је рељеф приказан изохипсама.  **Метода сенчења** је такође заступљена у географији. Врло је једноставна и састоји се у томе што се стрми терени обележавају тамнијом сенком, а блажи светлијом. Равни терени и планински врхови остају бели. Приказати као пример једну овакву карту. |
| **Завршни део часа ( минута):** 5 минута |
| Препис са табле. Одговорити на постављена питања на крају лекције. |
| **Активности наставника** |
| Објашњава ученицима, разговара са њима, поставља им питања и наводи их да тачно одговоре на њих, уважава ученичка мишљења, подстиче их на логичко размишљање, похваљује њихову активност, врши запис на табли |
| **Активности ученика** |
| Ученици слушају, одговарају на постављена питања наставника и сами постављају питања. Активно учествују у раду разговором, постављањем питања и закључивањем. Записују текст са табле. |
| **ИЗГЛЕД ТАБЛЕ** |
| Представљање рељефа на карти   * Релативна висина је висинска разлика између две тачке на копну * Надморска висина је вертикално растојање између нивоа мора и неке тачке на копну * Рељеф се приказује ; методом боја, изохипси и сенчења |
| **ЕВАЛУАЦИЈА ЧАСА:** |
| **ЗАПАЖАЊА НАСТАВНИКА:** |
| **ДАТУМ:** |
| **НАСТАВНИК:** Марија Бркић |